CELEX: 
Language: bg
Date: 2021-04-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) № 231/2013 по отношение на рисковете за устойчивостта и факторите на устойчивост, които трябва да бъдат взимани предвид от лицата, управляващи алтернативни инвестиционни фондове

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящият регламент е част от едно по-общо начинание на Комисията в областта на устойчивото развитие. То полага основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“
                  2
                намерението си да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящия делегиран регламент се допринася за постигането на тази конкретна цел.
            
            
               С Делегиран регламент (ЕС) № 231/2013
                  3
                се допълва Директива 2011/61/ЕС
                  4
               , като наред с другото се доуточняват условията във връзка с дейността, в т.ч. изискванията към лицата, управляващи алтернативни инвестиционни фондове (ЛУАИФ), относно надлежната проверка и установяването на видовете конфликти на интереси.
            
            
               Настоящият регламент се основава на техническото становище на Европейския орган за ценни книжа и пазари (ЕОЦКП)
                  5
               . В техническото становище се изтъква, че трябва да се разясни включването на рисковете за устойчивостта и факторите на устойчивост в Делегиран регламент (ЕС) № 231/2013 и се предвиждат специални разпоредби в това отношение. 
            
            
               С настоящия регламент се пояснява действащото задължение на ЛУАИФ да взимат предвид рисковете за устойчивостта, без с това обаче да се подреждат по значимост отделните рискове. С настоящия регламент се разясняват също така някои следствия от  регламента относно оповестяването на информация във връзка с устойчивостта в сектора на финансовите услуги, а именно във връзка с оповестяваната от ЛУАИФ информация за това как са взети предвид неблагоприятните въздействия върху устойчивостта.
            
            
               С настоящия регламент и с останалите приети в същата връзка секторни делегирани актове, с които се изменят разпоредбите относно доверителните задължения и тестовете за подходящия характер на продукта, се засилват нормите на регламента относно оповестяването на информация във връзка с устойчивостта в сектора на финансовите услуги
                  6
               , регламента за бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове
                  7
                и регламента за таксономия на ЕС на свързаните с устойчивото развитие дейности
                  8
               . С тези правни норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 24 юли 2018 г. Комисията поиска от ЕОЦКП да изготви техническо становище за приемането по силата на Директива 2011/61/ЕО на потенциални изменения на делегирани актове с цел включване на рисковете за устойчивостта и факторите на устойчивост.
            
            
               На 30 април 2019 г. ЕОЦКП публикува окончателния си доклад с техническо становище за Комисията. В становището бяха взети под внимание мненията, изразени от заинтересованите страни при обществената консултация, проведена между 19 декември 2018 г. и 19 февруари 2019 г. В него се съдържа анализ на разходите и ползите. В допълнение, на 4 февруари 2019 г. ЕОЦКП проведе открито публично изслушване, за да събере допълнителни становища. Консултации бяха проведени и с групата към ЕОЦКП на участниците от сектора на ценните книжа и пазарите.
            
            
               На 22 ноември 2019 г. службите на Комисията инициираха консултацията с държавите членки; надлежни консултации бяха проведени и с експертната група към Европейския комитет по ценни книжа.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. проектопредложението бе публикувано за консултация. След задълбочен анализ на получените становища текстът на обяснителния меморандум бе допълнително изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящия регламент е посочено в член 12, параграф 3, член 14, параграф 4, член 15, параграф 5 и член 18, параграф 2 от Директива 2011/61/ЕС. 
            
            
               С настоящия регламент Делегиран регламент (ЕС) № 231/2013 се изменя по следния начин:
            
            
               С член 1, точка 1 се въвежда определение на „рискове за устойчивостта“, приравнено с определението на „рискове за устойчивостта“ в член 2, точка 22) от Регламент (ЕС) 2019/2088
                  9
               .
            
            
               С член 1, точка 2 към изискванията за комплексна проверка по силата на член 18 от Делегиран регламент (ЕС) № 231/2013 се прибавя отчитането – в количествено и качествено изражение – на рисковете за устойчивостта. Когато ЛУАИФ преценяват основното отрицателно въздействие на инвестиционните решения върху факторите на устойчивост, тази преценка трябва да е надлежно включена и в изискванията за надлежна проверка. 
            
            
               С член 1, точка 3, чрез изменение на член 22 от Делегиран регламент (ЕС) № 231/2013, ЛУАИФ се задължават да запазват необходимите ресурси и експертен опит с оглед на ефективното отчитане на рисковете за устойчивостта.
            
         
         
            
               В член 1, точка 4 се посочва, че при установяването на конфликтите на интереси трябва да се установяват и тези конфликти на интереси, които могат да възникнат в резултат на включването на рисковете за устойчивостта.
            
            
               В член 1, точка 5 се пояснява, че политиката за управление на риска по член 40 от Делегиран регламент (ЕС) № 231/2013 трябва да отчита и степента, в която алтернативните инвестиционни фондове са изложени на рисковете за устойчивостта.
            
            
               С член 1, точка 6 в общите изисквания по член 57, параграф 1 от Делегиран регламент (ЕС) № 231/2013 се включва задължението за управляващите ЛУАИФ да взимат предвид рисковете за устойчивостта.
            
            
               С член 1, точка 7 се постановява, че висшето ръководство на ЛУАИФ носи отговорност за включването на рисковете за устойчивостта.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 21.4.2021 година
            
            
               за изменение на Делегиран регламент (ЕС) № 231/2013 по отношение на рисковете за устойчивостта и факторите на устойчивост, които трябва да бъдат взимани предвид от лицата, управляващи алтернативни инвестиционни фондове
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2011/61/ЕС на Европейския парламент и на Съвета от 8 юни 2011 г. относно лицата, управляващи алтернативни инвестиционни фондове, и за изменение на директиви 2003/41/ЕО и 2009/65/ЕО и на регламенти (ЕО) № 1060/2009 и (ЕС) № 1095/2010
                  10
               , и по-специално член 12, параграф 33, член 14, параграф 4, член 15, параграф 5 и член 18, параграф 2 от нея,
            
            
               като има предвид, че:
            
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  11
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните изменения развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  12
               . Пактът е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. За постигането на тази цел инвеститорите се нуждаят от ясни послания за инвестициите си, така че да се избегне блокирането на активи и да се увеличи финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  13
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж. От публикуваната през май 2018 г. оценка на въздействието
                  14
               , залегнала в основата на последващи законодателни инициативи, стана ясно, че трябва да се поясни, че лицата, управляващи алтернативни инвестиционни фондове („ЛУАИФ“) трябва да отчитат факторите на устойчивост като част от задълженията си към инвеститорите. Поради това ЛУАИФ следва да оценяват непрекъснато не само всички съответни финансови рискове, а и всички съответни рискове за устойчивостта, посочени в Регламент (ЕС) 2019/2088 на Европейския парламент и на Съвета
                  15
               , които биха могли да имат действително или потенциално значително отрицателно въздействие върху стойността на дадена инвестиция. В Делегиран регламент (ЕС) № 231/2013 на Комисията
                  16
                рисковете за устойчивостта не са изрично посочени. Поради тази причина и с оглед на подходящото прилагане и съблюдаване на вътрешните процедури и организационните механизми е необходимо да се поясни, че процесите, системите и вътрешният контрол на ЛУАИФ трябва да отразяват рисковете за устойчивостта и че е необходим технически капацитет и знания, за да се анализират тези рискове.
            
            
               (4)По силата на Регламент (ЕС) 2019/2088 ЛУАИФ, които са задължени да отчитат основните неблагоприятни въздействия на инвестиционните решения върху факторите на устойчивост или да взимат предвид, без да са задължени, тези неблагоприятни въздействия, са задължени да оповестяват как въпросните неблагоприятни въздействия се отчитат от процеса им по надлежна проверка. С оглед на съгласуваността между Регламент (ЕС) 2019/2088 и Регламент (ЕО) № 231/2013, това задължение следва да бъде отразено в Регламент (ЕО) № 231/2013.
            
            
               (5)С оглед на осигуряването на висока степен на защита на инвеститорите, когато установяват видовете конфликти на интереси, които биха могли да навредят на интересите на даден АИФ, ЛУАИФ следва да установяват и конфликтите на интереси, които могат да възникнат в резултат на включването на рисковете за устойчивостта в техните процеси, системи и вътрешен контрол. Такива конфликти биха могли да бъдат породени от възнагражденията или личните сделки на съответния персонал; да представляват конфликти на интереси, водещи до заблуждаващи твърдения за екосъобразност, неправомерни продажби или невярно представяне на инвестиционни стратегии; както и конфликти на интереси между различните АИФ, управлявани от едно и също ЛУАИФ.
            
            
               (6)Поради това Делегиран регламент (ЕС) № 231/2013 следва да бъде съответно изменен.
            
            
               (7)На компетентните органи, както и на ЛУАИФ следва да се предостави достатъчно време за приспособяване към новите изисквания на настоящия регламент. Поради това неговото прилагане следва да бъде отложено,
            
            
               ПРИЕ НАСТОЯЩИЯ РЕГЛАМЕНТ:
            
         
         
            
               Член 1
            
            
               Делегиран регламент (ЕС) № 231/2013 се изменя, както следва:
            
            
               (1)В член 1 се добавят следните точки 6 и 7:
            
            
               „6)
                     „рискове за устойчивостта“ означава рисковете за устойчивостта, определени в член 2, точка 22) от Регламент (ЕС) 2019/2088 на Европейския парламент и на Съвета*;
            
            
               7)
                     „фактори на устойчивост“ означава факторите на устойчивост, определени в член 2, точка 24) от Регламент (ЕС) 2019/2088.
            
            
               ________________________
            
            
               *
                     Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               (2)В член 18 се добавят следните параграфи 5 и 6:
            
            
               „5.
                     Когато изпълняват изискванията по параграфи 1—3 ЛУАИФ взимат под внимание рисковете за устойчивостта.
            
            
               6.
                     Когато отчитат основните отрицателни въздействия на инвестиционните си решения върху факторите за устойчивост, както е посочено в член 4, параграф 1, буква а) от Регламент (ЕС) 2019/2088, или в изпълнение на изискванията по член 4, параграфи 3 или 4 от същия регламент, ЛУАИФ взимат предвид тези основни неблагоприятни въздействия, когато изпълняват изискванията по параграфи 1—3 от настоящия член.“;
            
            
               (3)В член 22 се добавя следният параграф 3:
            
            
               „3.
                     За целите на параграф 1 ЛУАИФ запазват необходимите ресурси и експертен опит с оглед на ефективното отчитане на рисковете за устойчивостта.“;
            
            
               (4)В член 30 се добавя следната алинея:
            
            
               „Когато установяват видовете конфликти на интереси, чието наличие би могло да навреди на интересите на даден АИФ, ЛУАИФ установяват сред тях и тези конфликти на интереси, които биха могли да възникнат в резултат на включването на рисковете за устойчивостта в техните процеси, системи и вътрешен контрол.“; 
            
            
               (5)В член 40 параграф 2 се заменя със следното: 
            
            
               „2.
                     Политиката за управление на риска включва необходимите процедури, с помощта на които ЛУАИФ може за всеки управляван от него АИФ да оцени степента, в която този АИФ е изложен на пазарен риск, ликвиден риск, рискове за устойчивостта и риск от контрагента, както и на всички други рискове, в т.ч. оперативните рискове, които могат да бъдат съществени за този управляван от него АИФ.“;
            
            
               (6)В член 57, параграф 1 се добавя следната алинея:
            
            
               „Когато изпълняват изискванията по първа алинея ЛУАИФ взимат под внимание рисковете за устойчивостта.“;
            
            
               (7)В член 60, параграф 2 се добавя следната буква и):
            
            
               „и)
                     носи отговорност за включването на рисковете за устойчивостта в дейностите по букви а) — з).“.
            
         
         
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [СП: въведете следната дата: първия ден от дванадесетия месец след публикуването в Официален вестник на Европейския съюз].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final) 
               
               
                  
                     (2)
                  
                        Съобщение на Комисията до Европейския парламент, Европейския съвет, Съвета, Европейската централна банка, Европейския икономически и социален комитет и Комитета на регионите „План за действие: Финансиране за устойчив растеж“ (COM(2018) 097 final).
               
               
                  
                     (3)
                  
                        Делегиран регламент (ЕС) № 231/2013 на Комисията от 19 декември 2012 г. за допълване на Директива 2011/61/ЕС на Европейския парламент и на Съвета по отношение на освобождаванията, общите условия във връзка с дейността, депозитарите, ливъриджа, прозрачността и надзора (ОВ L 83, 22.3.2013 г., стр. 1).
               
               
                  
                     (4)
                  
                        Директива 2011/61/ЕС на Европейския парламент и на Съвета от 8 юни 2011 г. относно лицата, управляващи алтернативни инвестиционни фондове и за изменение на директиви 2003/41/ЕО и 2009/65/ЕО и на регламенти (ЕО) № 1060/2009 и (ЕС) № 1095/2010 (ОВ L 174, 1.7.2011 г., стр. 1).
               
               
                  
                     (5)
                  
                        Final Report - ESMA’s technical advice to the European Commission on integrating sustainability risks and factors in the UCITS Directive and AIFMD [Окончателен доклад — техническо становище на ЕОЦКП за Европейската комисия относно включването на рисковете за устойчивостта и факторите на устойчивост в Директивата за ПКИПЦК и Директивата за ЛУАИФ] (ESMA34-45-688).
               
               
                  
                     (6)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (7)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (8)
                  
                        Регламент на Европейския парламент и на Съвета за създаване на рамка за насърчаване на инвестициите в устойчиво развитие (все още непубликуван).
               
               
                  
                     (9)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (10)
                  
                        ОВ L 174, 1.7.2011 г., стр. 1.
               
               
                  
                     (11)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (16)
                  
                        Делегиран регламент (ЕС) № 231/2013 на Комисията от 19 декември 2012 г. за допълване на Директива 2011/61/ЕС на Европейския парламент и на Съвета по отношение на освобождаванията, общите условия във връзка с дейността, депозитарите, ливъриджа, прозрачността и надзора (ОВ L 83, 22.3.2013 г., стр. 1).